**PARTEA 2: Modul de aplicare a tarifelor suplimentare de utilizare a drumurilor de interes naţional:**

**A)** Masele şi dimensiunile maxime admise sunt cele prevăzute în anexele nr. 2 şi 3 la Ordonanţa Guvernului nr. 43/1997 privind regimul drumurilor, republicată, cu modificările şi completările ulterioare.

**B)** Sunt exceptate de la plata tarifelor suplimentare de utilizare a drumurilor de interes naţional:

1. vehiculele rutiere deţinute sau utilizate în baza unui drept legal de unităţile Ministerului Apărării Naţionale sau vehiculele care aparțin unei terțe părți și care efectuează transporturi în interesul unităților Ministerului Apărării Naționale, la solicitarea unitaților militare;
2. vehiculele rutiere deţinute de forțele militare ale statelor membre NATO sau ale Parteneriatului pentru Pace sau vehiculele care aparțin unei terțe părți și care efectuează transporturi în interesul unei forte militare, în cadrul unui accord la care România este parte, la solicitarea Centrului de Coordonare a Mișcării din cadrul Comandamentului Logistic Întrunit al Ministerului Apărării Naționale;
3. vehiculele rutiere aflate in proprietatea sau care sunt folosite de către ori pentru forţele militare ale Statelor Unite ale Americii la solicitarea Centrului de Coordonare a Mișcării din cadrul Comandamentului Logistic Întrunit al Ministerului Apărării Naţionale;
4. vehiculele rutiere deținute sau utilizate în baza unui drept legal de unitățile subordonate Ministerului Afacerilor Interne, la solicitarea unitătilor care le deţin;
5. vehiculele rutiere deţinute sau utilizate în baza unui drept legal de Compania Naţională de Administrare a Infrastructurii Rutiere SA, la solicitarea subunitatilor care le detin;
6. vehiculele rutiere deţinute sau utilizate în baza unui drept legal de serviciile de urgenţă, astfel cum sunt reglementate prin Ordonanţa Guvernului nr. 88/2001 privind înfiinţarea, organizarea şi funcţionarea serviciilor publice comunitare pentru situaţii de urgenţă, cu modificările si completările ulterioare, la solicitarea serviciilor publice comunitare pentru situaţii de urgenţa care le deţin;
7. vehiculele rutiere care efectuează transporturi de echipamente de prim ajutor şi ajutoare umanitare, utilajele destinate intervenţiilor sau vehiculele care transportă astfel de utilaje, in zonele in care a fost declarată starea de urgenţă, conform prevederilor Ordonanţei de urgenţă a Guvernului nr. 1/1999 privind regimul stării de asediu si regimul stării de urgenţă, la solicitarea comitetelor pentru situaţii de urgenţă constituite conform prevederilor art. 6 si ale art. 7 ale Ordonanţei de urgenţă a Guvernului nr. 21/2004 privind Sistemul Naţional de Management al Situaţiilor de Urgenţă, aprobată cu modificări și completări prin Legea nr. 15/2005, cu modificările si completările ulterioare;
8. vehiculele rutiere si utilajele specializate, inclusiv vehiculele rutiere care efectuează transportul acestora, care participă la acţiuni de deszăpezire a drumurilor naţionale si autostrăzilor sau de reparare și repunere în funcțiune a elementelor de infrastructură rutieră ale drumurilor naționale si autostrăzilor afectate în urma evenimentelor rutiere, calamităti sau dezastre naturale, conform procedurilor interne stabilite de Compania Naţională de Administrare a Infrastructurii Rutiere SA;
9. deţinătorul sau utilizatorul vehiculului este persoana juridică menţionată în certificatul de înmatriculare al autovehiculului, în copia conformă a licenţei comunitare pentru transportul rutier contra cost de mărfuri sau în copia conformă a certificatului de transport în cont propriu pentru transportul rutier de mărfuri.

**C)** Autorizaţia specială de transport se eliberează şi în cazul transporturilor exceptate de la plata tarifelor suplimentare de utilizare prevăzute la lit. B), cu respectarea tuturor celorlalte prevederi legale în vigoare. În acest caz nu se va percepe tariful de eliberare prevăzut la pct. 1.1-1.4 şi pct. 2 din tabelul de mai sus.

**D)** Utilajele sunt considerate mărfuri indivizibile chiar dacă sunt transportate având demontate părţi componente.

**E)** La eliberarea autorizaţiilor speciale de transport se vor lua în considerare şi măsurătorile efectuate pe reţeaua internă de drumuri de interes naţional de organele cu atribuţii de control al transporturilor rutiere.

**F)** Tarifare pentru eliberarea documentelor prevăzute la pct. 1.1-3 din tabelul de mai sus:

1. Termenele prevăzute la pct. 1.1 și 1.2 din tabelul de mai sus decurg din ziua următoare datei la care a fost înregistrată cererea pentru eliberarea autorizației speciale de transport.
2. În cazul în care pentru eliberarea autorizației speciale de transport este necesară întocmirea unui proiect de transport/studiu de traseu, termenele prevăzute la pct. 1.1 și 1.2 din tabelul de mai sus decurg din ziua următoare datei la care a fost înregistrat proiectul de transport/studiul de traseu.
3. Tarifarea pentru eliberarea autorizaţiei speciale de transport, prevăzută la pct. 1.1-1.4 din tabelul de mai sus, se efectuează pentru fiecare document.
4. În agenţiile de control şi încasare nu se aplică tariful în regim de urgenţă, prevăzut la pct. 1.2.
5. Tarifarea pentru eliberarea autorizaţiei speciale de transport, prevăzută la pct. 2 din tabelul de mai sus, se efectuează o singura dată, pentru fiecare document eliberat.
6. Tarifarea pentru eliberarea avizului de depăşire limite de competenţă, prevăzută la pct. 2 din tabelul de mai sus, se aplică atunci când sunt depăşite limitele de competenţă ale subunităţii Companiei Naţionale de Administrare a Infrastructurii Rutiere S.A. la care s-a solicitat eliberarea autorizaţiei speciale de transport.
7. Tarifarea pentru estimare, prevăzută la pct. 3 din tabelul de mai sus, se aplică pentru fiecare document eliberat, fără a se specifica traseul ce urmează a fi parcurs; se vor menţiona caracteristicile vehiculului cu depășiri și sectoarele de drum pentru care eliberarea autorizației special de transport se poate face doar în baza proiectului de transport sau studiului de traseu, dacă este cazul.

**G)** Tarifele pentru depăşirea masei maxime admise (totală sau pe axe) prevăzute la pct. 4-5.3 din tabelul de mai sus:

1. Tarifarea pentru depăşirea maselor se efectuează prin compararea rezultatului obţinut pentru tarifarea masei totale cu rezultatul obţinut pentru tarifarea maselor pe axe ale vehiculului, luându-se în considerare valoarea cea mai mare rezultată.
2. Tarifarea pentru depăşirea masei totale se calculează prin aplicarea relaţiei de calcul; în agenţiile de control şi încasare masa reală se constată din documente sau prin cântărire.
3. În situaţia în care cel puţin două vehicule rutiere sunt cuplate lateral pentru efectuarea unui transport, clasificarea axelor din punctul de vedere al distanţei dintre axe se efectuează pentru fiecare vehicul separat, indiferent de numărul de axe sau de roţi ale fiecărui vehicul rutier.
4. În situaţia în care două sau mai multe vehicule rutiere sunt cuplate unul după altul, clasificarea axelor din punctul de vedere al distanţei dintre axe se efectuează continuu, începând din partea din faţă a primului vehicul rutier, indiferent de numărul de axe sau de roţi ale fiecărui vehicul rutier.
5. Tarifarea pentru depăşirea masei maxime admise pe axe se calculează prin aplicarea relaţiei de calcul, după ce se determină valoarea depăşirii prin diferenţa dintre masa reală pe fiecare axă şi masa maxim admisă pe axă, în funcţie de categoria drumului pe care se circulă; în agenţiile de control şi încasare masa reală pe axe se constată prin cântărire.
6. Pentru axe multiple constituite din cel puţin două axe consecutive ale aceluiaşi vehicul rutier, tarifarea pentru depăşirea masei maxime admise pe axe se calculează pentru fiecare categorie de axe (triplă, dublă, simplă), în funcţie de distanţa dintre axe.
7. Tarifarea pentru depăşirea masei maxime admise pe axă dublă şi triplă se efectuează pentru ansamblul de axe, fără a se compara şi a se lua în considerare axele componente ale configuraţiei de axe.
8. În cazul vehiculelor rutiere prevăzute în anexa nr. 3 la Ordonanţa Guvernului nr. 43/1997, republicată, cu modificările şi completările ulterioare, combinaţiile de axe (triplă, dublă, simplă) se stabilesc de la partea din faţă a vehiculului rutier spre spatele acestuia.
9. În cazul depăşirii masei maxime admise pe mai multe axe sau configuraţii de axe distincte ale aceluiaşi vehicul rutier, tarifarea se cumulează.
10. Nu se aplică tarife suplimentare, nu se eliberează autorizaţie specială de transport şi nu se impun condiţii pentru însoţire dacă depăşirea masei maxime admise pe axe şi a masei totale maxime admise sau a maselor pe axe şi a masei totale înscrise în autorizaţia specială de transport, rezultată în urma cântăririi, este de până la:
	1. 4% inclusiv, pentru masa pe axa simplă;
	2. 4% inclusiv, pentru masa pe axa dublă;
	3. 4% inclusiv, pentru masa pe axa triplă;
	4. 5% inclusiv, pentru masa totală.
11. În cazul autorizațiilor speciale de transport emise la cerere sau în urma măsurătorilor efectuate pe reteaua internă de drumuri de interes national de organele cu atribuții de control al transporturilor rutiere, la calcularea tarifelor pentru depășirea masei maxime admise (totală sau pe axe) nu se aplică toleranțe.

**H)** Tarifarea pentru depăşirea dimensiunilor maxime admise prevăzute la pct. 6.1 - 6.3 din tabelul de mai sus:

1. Tarifarea pentru depăşirea dimensiunilor maxime admise se calculează prin aplicarea relaţiei de calcul, după ce se determină valoarea depăşirii prin diferenţa dintre dimensiunea reală şi dimensiunea maxim admisă; în agenţiile de control şi încasare dimensiunile reale se constată prin măsurare.
2. În situaţia în care sunt depăşite mai multe dimensiuni maxime admise, tarifarea se cumulează.
3. În cazul în care dimensiunile se determină prin măsurare şi se constată o depăşire a lungimii maxime admise sau a lungimii înscrise în autorizaţia specială de transport cu cel mult 1% inclusiv, cu cel mult 2% a lăţimii maxime admise sau a lăţimii înscrise în autorizaţia specială de transport şi/sau cu cel mult 0,01 m a înălţimii maxime admise sau a înălţimii înscrise în autorizaţia specială de transport, se consideră că transportul se încadrează în limitele maxime admise.
4. În cazul în care dimensiunile se determină prin măsurare şi se constată o depăşire a înălţimii maxime admise sau a înălţimii înscrise în autorizaţia specială de transport mai mare de 0,01 m, dar nu mai mult de 0,04, se consideră că transportul se încadrează în limitele maxime admise, dar se eliberează autorizaţie specială de transport, fără plata tarifelor suplimentare pentru traseul ce urmează a fi parcurs.
5. În cazul autorizațiilor speciale de transport emise la cerere sau în urma măsurătorilor efectuate pe rețeaua internă de drumuri de interes national de organele cu atribuții de control al transporturilor rutiere, la calcularea tarifelor pentru depășirea dimensiunilor nu se aplică toleranțe.

**I)** Recântărire şi remăsurare, prevăzute la pct. 7 din tabelul de mai sus:

1. În agenţiile de control şi încasare din punctele de trecere a frontierei, recântărirea şi remăsurarea se efectuează numai pe sensul de intrare în România, la solicitarea operatorului de transport.
2. Nu se efectuează recântărire sau remăsurare pentru traseul deja parcurs pe drumurile de interes naţional.
3. Dacă se realizează o descărcare parţială de marfă, aceasta trebuie să rezulte din documentele de transport.

**J)** Tarifarea autorizaţiei speciale de transport:

1. Valoarea totală a tarifării în vederea eliberării autorizaţiei speciale de transport se determină prin cumularea tarifelor pentru eliberare cu cele pentru depăşirea masei totale sau pe axe şi cu cele pentru depăşirea dimensiunilor.
2. În cazul autorizaţiilor speciale de transport eliberate pentru o perioadă de 30 de zile și 90 de zile, valoarea totală a tarifării calculată conform pct. 1 se înmulţeşte cu un coeficient de 0,50.
3. În cazul autorizaţiilor speciale de transport eliberate pentru o perioadă de 12 luni, valoarea totală a tarifării calculată conform pct. 1 se înmulţeşte cu un coeficient de 0,20.

**K)** Modul de efectuare a calculelor:

1. Valorile maselor se introduc în calcule exprimate în tone, cu două zecimale sau aşa cum sunt ele afişate de aparatele de măsurat.
2. Valorile dimensiunilor se introduc în calcule exprimate în metri, cu două zecimale.
3. Tariful unitar se introduce în calcule cu 4 zecimale.
4. Distanţa de parcurs se introduce în calcule exprimată în kilometri, fără zecimale, prin rotunjire în plus la unitate.
5. Rezultatele parţiale până la tariful final care trebuie achitat de utilizator nu se rotunjesc.
6. Tariful final rezultat care se achită în altă monedă decât în euro, se calculează la cursul de schimb valabil pentru prima zi a lunii octombrie a anului anterior, comunicat de Banca Centrală Europeană.
7. Tariful final rezultat se rotunjeşte la două zecimale, în moneda în care se efectuează plata.

**L)** După efectuarea plăţii, solicitantul poate cere anularea autorizaţiei speciale de transport şi restituirea tarifelor suplimentare de utilizare a drumurilor de interes naţional, după cum urmează:

1. La cererea scrisă a solicitantului, dacă autorizaţia specială de transport nu a fost ridicată de la emitent sau dacă cererea, împreună cu originalul autorizaţiei speciale de transport, a fost depusă la emitent, înainte de începerea termenului de valabilitate al autorizaţiei.
2. La cererea scrisă a solicitantului însoţită de documente doveditoare, în cazuri justificate (fenomene meteo periculoase semnalizate prin codurile portocaliu sau roşu, anularea comenzii/contractului de transport etc.), dacă cererea, împreună cu originalul autorizaţiei speciale de transport, a fost depusă la emitent în termen de cel mult 3 zile de la începerea perioadei de valabilitate a autorizaţiei.
3. În toate cazurile emitentul va reţine tarifele de emitere prevăzute la pct. 1.1 şi 1.2 din tabel, inclusiv tariful pentru aviz depăşire limite de competenţă, prevăzut la pct. 2 din tabel, după caz.

**M)** În cazul în care se constată circulaţia cu mase şi/sau dimensiuni mai mici decât cele înscrise în autorizaţia specială de transport, aceasta se consideră valabilă, pentru tot traseul autorizat. În acest caz, tarifele suplimentare de utilizare a reţelei de drumuri naţionale nu se restituie.

**N)** În cazul în care în agenţiile de control şi încasare din punctele de trecere a frontierei, pe sensul de intrare în România, se constată că vehiculul are mase şi/sau dimensiuni mai mari decât cele înscrise în autorizaţia specială de transport, se emite autorizație specială de transport complementară, după cum urmează:

1. Autorizația specială de transport complementară reprezintă acea autorizație specială de transport care se întocmește în situația în care un transport autorizat depășește masele și/sau dimensiunile înscrise în autorizația specială de transport inițială, la care se adaugă toleranțele de măsurare.
2. Autorizația specială de transport complementară se întocmește și se calculează în mod similar cu autorizația specială de transport inițială la valorile reale ale maselor și dimensiunilor, stabilite prin cântărire și măsurare la intrarea în România.
3. Tariful de emitere a autorizației speciale de transport complementară se calculează conform pct. 1.4 din tabel.
4. La stabilirea contravalorii autorizației speciale de transport complementară se recunoaște contravaloarea tarifelor de depășire achitate la autorizația specială de transport inițială calculate conform pct. 4. – 6.3 din tabel.
5. Tarife care se încasează la autorizația specială de transport complementară:
	1. tariful de emitere calculat conform pct. 1.4 din tabel,
	2. diferența dintre tarifele de depășire de la autorizația specială de transport complementară și tarifele de depășire din autorizația specială de transport inițială.
6. Dacă tarifele de depășire din autorizația specială de transport complementară sunt mai mici decât tarifele de depășire din autorizația specială de transport inițială, diferenta nu se restituie.
7. Pentru cazul prevăzut la pct. 6. se încasează tariful de emitere a autorizației speciale de transport complementară, calculat conform pct. 1.4 din tabel.